RÅDETS FORORDNING (EF) Nr. 733/1999

af 30. marts 1999

om indførelse af en endelig antidumpingtold på importen af calciummetal med oprindelse i Rusland og Folkerepublikken Kina og om ændring af forordning (EF) nr. 2557/94

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), særlig artikel 8 og 9,

under henvisning til forslag forelagt af Kommissionen efter høring af Det Rådgivende Udvalg, og

ud fra følgende betragtninger:

A. PROCEDURE

1. Tidligere undersøgelser

(1) Importen af calciummetal med oprindelse i Folkerepublikken Kina (i det følgende benævnt "Kina") og Rusland har været omfattet af flere antidumpingundersøgelser.

(2) Efter en klage indgivet af "Chambre syndicale de l'électrométallurgie et de l'électrochimie" i januar 1988 indledtes en antidumpingundersøgelse vedrørende importen af calciummetal med oprindelse i Kina og Sovjetunionen(2) (i det følgende benævnt "den første undersøgelse"). Der indførtes en endelig told på 21,8 % og 22 % for henholdsvis Kina og Sovjetunionen ved Rådets forordning (EØF) nr. 2808/89(3).

(3) Extramet, en importør, som var samarbejdsvillig i forbindelse med undersøgelsen, indbragte sagen for Domstolen, og forordning (EØF) nr. 2808/89 annulleredes ved Domstolens afgørelse i juni 1992(4). Domstolen fastslog, at spørgsmålet om skade ikke var blevet undersøgt i tilstrækkelig grad. Efter afgørelsen offentliggjorde Kommissionen en meddelelse(5) til parterne om godtgørelse af den antidumpingtold, der var blevet opkrævet.

(4) Efter høring af Det Rådgivende Udvalg underrettede Kommissionen senere parterne i en meddelelse i De Europæiske Fællesskabers Tidende(6) om, at undersøgelsen blev genoptaget (i det følgende benævnt "den anden undersøgelse").

(5) Da forordning (EØF) nr. 2808/89, hvormed den første undersøgelse afsluttedes, blev annulleret ex tunc af Domstolen, var Kommissionens undersøgelse stadig åben. For at afslutte undersøgelsen på grundlag af helt ajourførte oplysninger indhentede Kommissionen imidlertid indsamlede nye oplysninger vedrørende dumping og skade som følge deraf. Kommissionen sendte supplerende spørgeskemaer til de parter, den vidste var berørt af sagen.

2. Gældende foranstaltninger

(6) Efter genoptagelsen af undersøgelsen indførte Rådet ved forordning (EF) nr. 2557/94(7) en endelig antidumpingtold svarende til det niveau, der var fastlagt foreløbigt ved Kommissionens forordning (EF) nr. 892/94(8), dvs. 2074 ECU/ton på importen af calciummetal med oprindelse i Kina og på 2120 ECU/ton på importen af calciummetal med oprindelse i Rusland. Tolden fastsattes for begge landes vedkommende til det niveau, der var nødvendigt til afhjælpning af skade, da dette var lavere end de respektive dumpingmargener.

(7) I januar 1995 indbragte Industrie des Poudres Sphériques (i det følgende benævnt "IPS"), tidligere Extramet, importør af calciummetal, en sag om annullering af Rådets forordning (EF) nr. 2557/94 for Retten i Første Instans. Den 15. oktober 1998 afviste Retten i Første Instans sagen. Retten fandt, at Kommissionen korrekt havde konkluderet, at den vare, der importeres fra Rusland og Kina, er samme vare som den, der fremstilles i Fællesskabet. Endvidere fastslog Retten, at EF-producenten ikke nægtede at sælge sin vare til IPS, og at der forelå andre forsyningsmuligheder i De Forenede Stater og Canada(9).

3. Årsagerne til en fornyet undersøgelse inden undersøgelsesperiodens ophør

(8) Rådet fandt ved udstedelsen af forordning (EF) nr. 2557/94 det hensigtsmæssigt, at Kommissionen indledte en fornyet undersøgelse af forordningen seks måneder efter dens ikrafttræden, hvis konkurrencevilkårene i den pågældende sektor krævede det, og ellers efter et års forløb. Årsagen til denne bestemmelse om en fornyet undersøgelse hang sammen med de særlige forhold, der var gældende på markedet for calciummetal, navnlig at der kun var en producent af den pågældende vare i Fællesskabet, og at antallet af producenter på verdensplan var meget begrænset. Under disse omstændigheder fandt Rådet det tilrådeligt at undersøge virkningerne af foranstaltningerne i sammenhæng med den generelle udvikling på markedet.

(9) Kommissionen offentliggjorde derfor efter høring en meddelelse om indledning af en fornyet undersøgelse(10) i overensstemmelse med artikel 11, stk. 3, i forordning (EF) nr. 384/96 (i det følgende benævnt "grundforordningen"). I forbindelse med undersøgelsen hævdede IPS, at priserne på hjemmemarkedet i referencelandet USA var faldet betydeligt. Da disse priser var blevet anvendt til fastsættelsen af den normale værdi(11) i den undersøgelse, der førte til forordning (EF) nr. 2557/94, anmodede Kommissionen alle parter om at fremsætte bemærkninger. I forordning (EF) nr. 2557/94 var det imidlertid blevet besluttet, at den fornyede undersøgelse kun skulle omfatte spørgsmålet om skade og Fællesskabets interesser, men ikke spørgsmålet om dumping, og IPS måtte således i henhold til artikel 11, stk. 3, i grundforordningen forelægge tilstrækkelige beviser til, at den fornyede undersøgelse kunne udvides til også at gælde spørgsmålet om dumping. IPS indgav data hidrørende fra markedsundersøgelser, som tydede på, at prisen på calciummetal i fri omsætning på markedet i USA var faldet. På trods af en skriftlig anmodning fra Kommissionen forelagde IPS imidlertid ikke beregninger, hvoraf det fremgik, at en sammenligning mellem de markedsoplysninger, som selskabet baserede sig på, og de faktiske kinesiske og russiske eksportpriser ville føre til en nedsættelse eller udligning af de dumpingmargener, der blev fastlagt i 1994, nemlig 2202 ECU/ton for den kinesiske vare og 2502 ECU/ton for den russiske vare, i begge tilfælde beregnet frit Fællesskabets grænse. Det konkluderedes derfor, at IPS ikke forelagde tilstrækkelige beviser til at berettige iværksættelsen af en fornyet undersøgelse af spørgsmålet om dumping.

(10) Da der således ikke var nogen begrundelse for en fornyet undersøgelse af spørgsmålet om dumping, blev nærværende fornyede undersøgelse begrænset til skadesaspekterne.

4. Fornyet undersøgelse

(11) Kommissionen underrettede officielt alle parter, som den vidste var berørt af den fornyede undersøgelse, og gav alle interesserede parter lejlighed til at tilkendegive deres synspunkter skriftligt og til at anmode om at blive hørt mundtligt inden for den frist, der var fastsat i meddelelsen om indledning af undersøgelsen.

(12) En importør og en organisation, som repræsenterede eksportører, tilkendegav deres synspunkter skriftligt og fik lejlighed til at blive hørt.

(13) Kommissionen sendte spørgeskemaer til alle parter, som den vidste var berørt af sagen, og modtog besvarelser fra en EF-producent og en importør.

(14) Kommissionen indhentede og efterprøvede alle de oplysninger, den anså for nødvendige med henblik på fastsættelse af skade, og aflagde kontrolbesøg hos følgende selskaber:

a) EF-producent

- PEM Electrometallurgie SA, Paris (Frankrig)

b) Importør

- Industrie des Poudres Sphériques SA, Annemasse (France)

(15) Skadesundersøgelsen omfattede perioden fra 1. januar 1992 til 30. september 1995 (i det følgende benævnt "undersøgelsesperioden").

(16) Det var af flere grunde ikke muligt at gennemføre undersøgelsen inden for den normale frist, der er fastsat i grundforordningen. For det første blev der efter en klage indgivet af IPS i juli 1994 med påstand om, at EF-producenten overtrådte artikel 86 i traktaten, iværksat en undersøgelse i henhold til forordning nr. 17. Det ansås for ønskeligt at afvente resultaterne af konkurrenceundersøgelsen, da det forventedes, at konkurrenceundersøgelsen ville afklare IPS' påstande om årsagerne til den forvoldte skade. I november 1996 gav Kommissionen IPS meddelelse om, at den havde besluttet at afvise klagen som ubegrundet. For det andet måtte Kommissionen fortsætte sin undersøgelse af de påstande, som IPS og EF-producenten fremførte i løbet af første halvår af 1997 angående en fornyet undersøgelse af spørgsmålet om dumping. Da IPS som anført i betragtning 9 til sidst undlod at indgive tilstrækkelige beviser for, at der var sket en ændring i dumpingmargenen i en foreslået undersøgelsesperiode fra 1. oktober 1994 til 30. september 1995, fremlagde Kommissionen sine resultater i oktober og hørte parterne på anmodning i december 1997. Dette førte til en række kritiske bemærkninger fra parterne vedrørende de tal, Kommissionen anvendte, og den foretog derefter en ny undersøgelse af alle de data, den havde benyttet. For det tredje havde Kommissionen som anført i betragtning 54 langvarige forhandlinger med de russiske eksportører om tilsagn.

B. DEN PÅGÆLDENDE VARE OG SAMME VARE

1. Den pågældende vare

(17) Den pågældende vare er calciummetal. Calciummetal fremstilles på to måder:

- ved reduktion af kalk med aluminium, en metode, som anvendes af producenterne i EF, USA og Canada, og

- ved smelteelektrolyse af calcium, efterfulgt af destillering, en metode, som anvendes af de russiske og kinesiske producenter.

Varen findes i flere former og størrelser: kroner, klumper, spåner, flis og korn (eller granulat) og med forskellige renhedsgrader (over 96 % uanset fremstillingsprocessen). Priserne varierer alt efter forskelle i størrelse og specielt i forhold til forskelle i renhedsgrad. Calciummetal inddeles i tre kategorier efter renhedsgrad og indhold af aluminium og magnesium: calcium "R" (standardtype med indhold af calcium på 97 %), calcium "N" og calcium "NN" (nuklear type med en højere renhedsgrad).

(18) Calciummetal anvendes i Fællesskabet hovedsagelig af to industrier:

- bly- og ferrolegeringsindustrien, som kræver klumper og flis, og

- stålindustrien, som kræver korn, der fremstilles ved mekanisk findeling af klumper, spåner og flis, og granulat, som fremstilles ved omsmeltning og forstøvning.

2. Samme vare

(19) IPS hævdede, at calciummetal med oprindelse i Rusland og Kina ikke er identisk med calciummetal fremstillet i Fællesskabet. Undersøgelsen viste, at de to nævnte produktionsmetoder fører til en ganske lille forskel i varens sammensætning. Standardcalciummetal, som fremstilles af EF-producenten, har en renhedsgrad på 97 %, medens calciummetal, som fremstilles af de russiske og kinesiske producenter har en renhedsgrad på mellem 98,5 og 99,7 %. Den eneste konsekvens af denne forskel er, at der i den proces, som IPS anvender til at fremstille granulat, forekommer et højere restniveau, når der anvendes calciummetal fra EF-producenten. Dette berører imidlertid ikke varens ombyttelighed. Desuden fremstiller EF-producenten også en anden type calciummetal med et lavere indhold af ilt og en renhedsgrad på 98,5 %, hvilket er identisk med den calciummetal, som de russiske og kinesiske producenter leverer. Disse resultater blev bekræftet af en undersøgelse foretaget af et uafhængigt laboratorium inden for rammerne af ovennævnte konkurrenceundersøgelse. IPS erkendte, at den højere kvalitet (renhedsgrad på 98,5 %), som EF-erhvervsgrenen fremstiller specielt på IPS' anmodning, kunne dække selskabets behov, men erklærede, at man ikke ønskede at betale et tillæg til prisen i forhold til prisen på EF-producentens calciummetal af normal kvalitet (renhedsgrad på 97 %).

(20) Det konkluderes derfor, at den pågæeldende vare, dvs. den vare, som Kina og Rusland eksporterede til Fællesskabet, faktisk er identisk med den vare, der fremstilles i Fællesskabet, og kan ombyttes med denne, og at den derfor udgør samme vare som omhandlet i artikel 1, stk. 4, i grundforordningen, idet det konkluderedes i forordning (EF) nr. 2557/94, at der også er tale om en vare, som svarer til den, der fremstilles i USA, der anvendtes som referenceland i forbindelse med fastsættelsen af, om der fandt dumping sted.

C. SKADE

1. Indledende bemærkning

(21) Med henblik på fastsættelse af spørgsmålet om skade i denne undersøgelse gennemgik Kommissionen data vedrørende perioden 1. januar 1992 til 30. september 1995 (undersøgelsesperioden). Til beregningen af forskellene mellem eksportpriserne og EF-producenternes priser og omkostninger (beregning af henholdsvis underbud og salg til underpris) anvendtes perioden fra 1. oktober 1994 til 30. september 1995 (i det følgende benævnt "referenceperioden").

Undersøgelsens geografiske område i undersøgelsesperioden var Fællesskabet i dets sammensætning på det tidspunkt, hvor den fornyede undersøgelse blev iværksat, dvs. Fællesskabet med 15 medlemsstater. Skaden blev vurderet på grundlag af de relevante faktorer som omhandlet i artikel 3 i grundforordningen.

2. Kumulativ vurdering af virkningerne af dumpingimporten

(22) Det blev fastslået, at virkningerne af importen af calciummetal fra Kina og Rusland skulle vurderes kumulativt som omhandlet i artikel 3, stk. 4, i grundforordningen. De dumpingmargener, der er fastsat i forordning (EF) nr. 2557/94 for importen af varer fra begge lande, var i hvert enkelt tilfælde over 2 %, og mængden af importerede varer var i begge tilfælde ikke ubetydelig som omhandlet i artikel 3, stk. 4, i grundforordningen, da de i hvert enkelt tilfælde repræsenterede en markedsandel på mere end 1 % af markedet i Fællesskabet.

(23) Desuden er det på baggrund af konkurrencen mellem de importerede varer indbyrdes og mellem de importerede varer og samme vare fra EF hensigtsmæssigt at foretage en kumulativ vurdering af virkningerne af importen. Alle disse varer kan ombyttes indbyrdes, og de sælges eller udbydes til salg på samme geografiske markeder og via fælles eller samme distributionskanaler.

3. Kumuleret mængde og dumpingimportens andel af marked

(24) Kumuleret var der en stigning i de importerede mængder af den pågældende vare til Fællesskabet fra Rusland og Kina fra 612 tons i 1992 til 1007 tons i referenceperioden. Som følge af en stigning i det samlede forbrug formindskedes den samlede imports andel af markedet imidlertid fra 51,8 % i 1992 til 40,2 % i referenceperioden. Disse tal var resultatet af en særlig kontrolundersøgelse, da parterne efter offentliggørelsen af oplysningerne havde erklæret, at den importmængde i fri omsætning, som Kommissionen havde anvendt, var alt for høj. Kommissionen efterprøvede igen alle foreliggende importdata og besvarelser af spørgeskemaet og fastslog, at dette krav var delvis berettiget. Tallene blev rettet i overensstemmelse hermed. Endvidere medtog Kommissionen som omhandlet i betragtning 28 alle importtransaktioner under proceduren for aktiv forædling for at fastsætte den russiske og den kinesiske imports andel af markedet i Fællesskabet.

I forbindelse med den anden undersøgelse konstateredes det, at den russiske og den kinesiske imports andel af markedet var 52,8 % for 1992. Den lille forskel i forhold til ovennævnte tal på 51,8 %, som anvendes i forordning (EF) nr. 892/94, skyldtes, at alle oplysninger vedrørende 1992 endnu ikke forelå i forbindelse med den anden undersøgelse.

4. Priserne på dumpingvaren

(25) Ved en sammenligning af EF-producentens priser og importpriserne anvendte Kommissionen de gennemsnitlige priser ved salg til den første uafhængige importør, når der var tale om importøren, og til de første uafhængige kunder, når der var tale om EF-producenten. Sammenligningerne blev foretaget i de handelsled, som kunne sammenlignes med handelsleddene i forbindelse med den kinesiske og den russiske import.

(26) Kommissionen fastslog, at de kinesiske og russiske importpriser i referenceperioden stadig lå i gennemsnit 52,2 % under EF-producentens priser i forbindelse med importen af varer med oprindelse i Kina og 52,5 % i forbindelse med varer med oprindelse i Rusland.

5. Forbruget i Fællesskabet

(27) Ved beregningen af det synlige forbrug i Fællesskabet af calciummetal blev EF-erhvervsgrenens salg i Fællesskabet som fastlagt på grundlag af efterprøvede data indgivet af EF-producenten, lagt til den samlede import til Fællesskabet som offentliggjort af Eurostat. Efter undersøgelsen offentliggjorde Kommissionen tallene vedrørende forbruget i Fællesskabet for parterne. Disse tal blev anfægtet, specielt vedrørende importmængden, og Kommissionen foretog en ny omhyggelig undersøgelse af tallene. På grundlag af de detaljerede oplysninger, der konstateredes i forbindelse med kontrolundersøgelsen vedrørende salget i Fællesskabet og den samlede import, konstateredes en stigning på markedet for calciummetal i Fællesskabet fra ca. 1182 tons i 1992 til ca. 2502 tons i referenceperioden, dvs. en samlet stigning på ca. 112 %.

(28) En part rejste spørgsmålet om inddragelse af import under proceduren for aktiv forædling og hævdede, at kun importerede varer, der er overgået til fri omsætning i Fællesskabet, kan forvolde EF-erhvervsgrenen skade. Det blev imidlertid fastslået, at transaktioner, der kan forvolde en EF-erhvervsgren skade som f.eks. dumpingimport, også omfatter import under proceduren for aktiv forædling, eftersom det i artikel 1, stk. 2, i grundforordningen hedder, at "en vare anses for at være en dumpingvare, hvis dens eksportpris ved salg til Fællesskabet - i modsætning til dens overgang til fri omsætning" - er lavere end den sammenlignelige pris i normal handel. Salget af varen til selskaber, som anvender proceduren for aktiv forædling, kan meget vel bidrage til den skade, der forvoldes EF-producenten, da det nedsætter de afsætningsmuligheder, der ellers ville være til rådighed.

Derfor konkluderede Rådet i overensstemmelse med almindelig praksis, at det var berettiget at medtage eksporttransaktioner i forbindelse med proceduren for aktiv forædling ved vurderingen af skade.

6. Situationen for EF-erhvervsgrenen

Produktion, kapacitet og kapacitetsudnyttelse

(29) I undersøgelsesperioden steg EF-producentens produktion 67 %.

(30) Fra 1994 og fremefter investerede EF-producenten i nye ovne. Dette førte til en stigning i produktionskapaciteten på 24 % i undersøgelsesperioden.

(31) I samme periode øgede EF-erhvervsgrenen sin kapacitetsudnyttelse med 30 %.

Salget i Fællesskabet

(32) I undersøgelsesperioden tredoblede EF-erhvervsgrenen næsten sit salg.

(33) Stigningen i produktionen og salget mellem 1993 og udløbet af referenceperioden skyldtes, at der midlertidigt fandtes et nyt marked for en bruger i kabelindustrien. Denne nye bruger købte ca. 32 % af EF-producentens samlede produktion i 1994. EF-producenten fremlagde bevis for, at den nye kunde fra fjerde kvartal i 1995 ophørte med at anvende calciummetal til produktionen af kabeltråd på sine tre fabrikker. Trods IPS's påstand om, at selskabet ikke kendte til en sådan større aktør, fremgik det klart ved kontrol af beviset fra EF-producenten, at denne bruger fandtes, og at alle forsendelser af calciummetal til brugeren ophørte endeligt i fjerde kvartal af 1995 som følge af en ændring i den pågældendes handelspolitik.

EF-erhvervsgrenens markedsandel

(34) Mellem 1992 og referenceperioden var der en stigning i EF-erhvervsgrenens markedsandel fra 36,5 % til 46 %. Ved den anden undersøgelse fastsattes markedsandelen for 1992 til 31,7 %(12). Dette tal blev imidlertid fastsat ved en ekstrapolering til kalenderåret 1992 af resultaterne for de 16 måneder, der valgtes til den pågældende undersøgelse (1. juli 1991 til 31. oktober 1992). Markedsandelene i nærværende undersøgelse fastsattes på grundlag af efterprøvede data for 1992, som ikke forelå, da den oprindelige undersøgelse blev gennemført. Som beskrevet i betragtning 28 fandt Kommissionen det endvidere hensigtsmæssigt at fastsætte markedsandelen på grundlag af den samlede import. Markedsandelene blev beregnet på ny ved anvendelse af samme metode for at få fastslået tendensen i markedsandelene i undersøgelsesperioden.

Lagre

(35) I referenceperioden nedbragtes lagrene 40 %. Men mellem 1994 og udgangen af referenceperioden viste undersøgelsen en pludselig stigning i lagrene på 40 %.

Rentabilitet

(36) EF-producentens situation forbedredes, da der var blevet indført antidumpingtold i 1994, men dog ikke i en sådan grad, at det gav den pågældende mulighed for at opnå fortjeneste. Tabene blev større fra 1992 til 1993, men situationen forbedredes i referenceperioden. Trods denne forbedring i rentabilitet var EF-producenten stadig ikke i stand til at nå op på nulpunktsniveau.

7. Konkurrencevilkår

(37) Domstolen fastslog i sag C-385/89, Extramet mod Rådet, at institutionerne ikke havde fulgt den rette procedure ved fastlæggelse af skaden, især spørgsmålet om hvorvidt skaden var selvforskyldt, fordi EF-erhvervsgrenen ikke havde leveret til en større bruger af den pågældende vare i EF, nemlig IPS.

(38) EF-producenten blev i marts 1992 dømt af Conseil de la Concurrence (Konkurrencerådet) i Frankrig for optræden, der tilsigtede at forhindre en konkurrent i at komme ind på markedet i et senere produktionsled, ved at producenten faktisk havde nægtet at levere forsyninger til IPS (tidligere Extramet) i 1984. Dommen blev bekræftet af Appeldomstolen i Paris. Appeldomstolen erklærede imidlertid også, at der ikke kunne tilskrives EF-producenten konkurrencestridig adfærd efter 1984.

(39) Den 20. juli 1994 indgav importøren, IPS, en klage til Kommissionen i henhold til forordning nr. 17, hvori det hævdedes, at EF-producenten misbrugte sin dominerende stilling, hvilket var i strid med artikel 86 i traktaten. Tre hovedargumenter fremførtes. For det første at EF-producenten misbrugte antidumpingprocedurer til at indhente oplysninger om konkurrenternes omkostninger og generelle stilling på markedet. IPS hævdede også, at EF-producenten misledte Kommissionen med hensyn til skade i Fællesskabet. For det andet, at EF-producenten nægtede at sælge calciummetal til konkurrenterne. For det tredje at EF-producenten angiveligt førte en politik med begærlig og bedragerisk prisfastsættelse.

I november 1996 afviste Kommissionen efter en undersøgelse endeligt den klage, IPS havde indgivet, og konkluderede, at EF-producenten ikke på grundlag af resultaterne af undersøgelsen kunne tilskrives nogen form for konkurrencestridig praksis(13).

(40) I samme konkurrenceundersøgelse undersøgte Kommissionen også IPS's påstand om, at EF-producenten misbrugte antidumpingproceduren til at forbedre sin stilling på EF-markedet for calciummetal og til at berøve konkurrenten muligheden for at få forsyninger af råmaterialer. Konklusionen var, at dette ikke var tilfældet, da det, selv om et selskab har en dominerende stilling, ikke berøver det retten til lovlig beskyttelse mod illoyal konkurrence fra producenterne i tredjelande, og at der på ingen måde kunne tilskrives det pågældende selskab nogen form for konkurrencestridig praksis.

8. Udviklingen på markedet

(41) Den fornyede undersøgelse blev fortrinsvis indledt med henblik på at undersøge virkningerne af foranstaltningerne i sammenhæng med den generelle udvikling på markedet med hensyn til den pågældende vare. Undersøgelsen viste, at EF-markedet for calciummetal blev mere konkurrencedygtigt efter indførelsen af antidumpingtold. Denne konklusion baseredes på følgende resultater.

(42) For det første har kinesiske og russiske producenter og/eller eksportører stadig en betydelig markedsandel.

(43) For det andet har Kommissionen konstateret, at EF-producenten, selv om selskabet styrkede sin stilling på markedet, (fra 36,5 % i 1992 til 46 % i referenceperioden) efter indførelsen af told ikke er nået op på den markedsandel, som selskabet havde, inden dumpingimporten fra Rusland og Kina begyndte.

(44) For det tredje har markedet for calciummetal siden indførelsen af antidumpingtold i 1994 været karakteriseret ved øget tilstedeværelse af andre leverandører, navnlig fra USA, og importen fra Canada har været forholdsvis stabil.

(45) IPS's påstand om, at indførelsen af antidumpingtold alvorligt begrænsede forsyningerne af anden calciummetal, end den som produceredes i Fællesskabet, er således ikke velbegrundet.

(46) En part hævdede, at importen fra USA består af kabeltråd med indhold af calciummetal, som henhører under samme toldposition som calciummetal. Der blev dog ikke fremlagt bevis til støtte for denne påstand, og en undersøgelse viste ikke, at importen af calciummetal fra USA i virkeligheden skulle bestå af kabeltråd.

(47) I løbet af proceduren hævdedes det, at importen af calciummetal fra USA faktisk havde oprindelse i Rusland og Kina, og antidumpingtolden således blev omgået. Der blev imidlertid ikke fremlagt beviser til støtte for disse påstande.

9. Konklusion

(48) Som resultat af indførelsen af en endelig antidumpingtold i 1994 og et usædvanligt salg i perioden 1993-1995 (jf. betragtning 33) er visse tendenser i EF-erhvervsgrenens transaktioner blevet forbedret, dvs. salg og markedsandele. Trods dette fastslås det imidlertid, at EF-erhvervsgrenen stadig lider væsentlig skade, specielt i form af vedvarende pristryk og tab.

(49) Det blev også fastslået, at indførelsen af antidumpingtold i 1994 ikke havde negative virkninger for udviklingen på markedet for calciummetal i Fællesskabet, specielt med hensyn til aktører, som aktivt konkurrerer på det pågældende marked, og alternative forsyningskilder, medens antidumpingforanstaltningerne ikke gav EF-producenten nogen fordelagtig stilling på markedet. Rådet er af den opfattelse, at dette resultat er særlig vigtigt, da det viser, at der findes alternative forsyningskilder.

D. ÅRSAGSSAMMENHÆNG

1. Andre faktorer

(50) Kommissionens tjenestegrene undersøgte, om den skade, der forvoldtes EF-erhvervsgrenen, skyldtes andre faktorer end dumpingimporten. Specielt undersøgte tjenestegrenene tendensen i forbruget på markedet i Fællesskabet og udviklingen og virkningerne af import fra andre lande.

(51) Forbruget i Fællesskabet af calciummetal voksede støt og øgedes 112 % mellem 1992 og udgangen af referenceperioden. Den skade, der forvoldtes EF-erhvervsgrenen, kan derfor ikke tilskrives fald i efterspørgslen. Det bør understreges, at importen fra tredjelande steg betydeligt. Importen fra USA steg fra 49 tons til 270,8 tons i referenceperioden, samtidig med at importen fra Canada steg fra 62 tons i 1992 til 74,1 tons i referenceperioden. Ifølge Eurostat importeredes disse varer imidlertid til højere priser end dem, der er til undersøgelse. Kommissionen konkluderede derfor, at denne import ikke var en væsentlig årsag til den skade, der forvoldtes EF-erhvervsgrenen.

(52) IPS hævdede, at et datterselskab til EF-producenten importerede betydelige mængder calciummetal fra Rusland og Kina under proceduren for aktiv forædling, og at skade derfor kunne være delvis selvforskyldt. Denne påstand blev ikke understøttet med beviser. Kommissionen konstaterede i løbet af undersøgelsen, at EF-producentens hovedproduktion og afsætningsaktiviteter i Fællesskabet forblev uændret. Selv om et datterselskab af denne producent havde importeret nogle mængder calciummetal fra Rusland og Kina i tillæg til de mængder, der leveredes af EF-producenten, til anvendelse i forbindelse med forædlingsaktiviteter, ville dette være blevet anset for at være normal handelspraksis for at klare illoyal handelspraksis fra de russiske og kinesiske eksportører på EF-markedet og for til en vis grad at begrænse den skade, som moderselskabet led.

2. Konklusion om årsagssammenhæng

(53) Ifølge ovenstående er det ikke påvist, at andre faktorer end dumpingimporten har haft væsentlige virkninger for EF-erhvervsgrenen. Da den skade, der forvoldtes EF-erhvervsgrenen, desuden hovedsagelig består af vedvarende pristryk og tab som følge deraf, er det tydeligt, at der er en årsagssammenhæng mellem de lave dumpingpriser på importvarerne og tabene som følge deraf. Fandtes der ikke foranstaltninger, ville underbudsniveauet blive betydeligt og få de kinesiske og russiske producenter til at øge deres eksport til Fællesskabet og således skabe et negativt pres på EF-producentens priser. Som omhandlet i betragtning 26 er underbuddene fra kinesiske og russiske eksportører stadig meget betydelige.

E. TILSAGN

(54) En russisk eksportør afgav et tilsagn med en mindstepris. Kommissionen indledte forhandlinger med den pågældende eksportør i december 1997. Trods langvarige forhandlinger var den foreslåede mindstepris imidlertid ca. 30 % lavere end den målpris, der var nødvendig for at sikre EF-producenten en rimelig fortjeneste. Det foreslåede tilsagn ansås derfor ikke for tilfredsstillende.

F. ANTIDUMPINGFORANSTALTNINGER

(55) Efter at have fastslået, at den pågældende dumpingimport fortsat forvolder EF-erhvervsgrenen væsentlig skade, og at det stadig er i Fællesskabets interesse at indføre foranstaltninger, bør de forslåede foranstaltninger ændres, således at de ophæver den skade, der er forårsaget af den pågældende import som fastslået i nærværende fornyede undersøgelse.

(56) For at beregne det nødvendige niveau til afhjælpning af skade foretog Kommissionen som i den tidligere undersøgelse en sammenligning af priserne på dumpingimporten og EF-erhvervsgrenens salgspriser, som afspejlede dens produktionsomkostninger plus et rimeligt niveau for fortjeneste.

(57) På dette grundlag blev der foretaget en sammenligning af de vejede gennemsnitlige eksportpriser for de varetyper, der anvendtes til fastsættelse af prisunderbud som fastlagt i undersøgelsesperioden, cif Fællesskabets grænse, justeret for told og omkostninger efter import samt fortjeneste og EF-erhvervsgrenens produktionsomkostninger plus en rimelig fortjenstmargen, som blev anset for at være det mindste niveau for fortjeneste, der var nødvendigt til at gøre den pågældende sektor levedygtig.

(58) Af sammenligningen fremgik det, at der var en skadesmargen på 59,6 % for Kina og 59,5 % for Rusland. Disse tal viser et lille fald i tolden, hvilket skyldes den nedadgående justering til et passende niveau for skadestærskel som resultat af et fald i visse produktionsomkostninger for EF-erhvervsgrenen. På grundlag af det ændrede niveau for afhjælpning af skade konkluderes det, at det er nødvendigt med en told på 1863 EUR/ton for russisk calciummetal og 1876 EUR/ton for kinesisk calciummetal.

(59) Da tolden er lavere end de dumpingmargener, der konstateredes i den anden undersøgelse, bør den udgøre den endelige told, der skal indføres.

(60) I overensstemmelse med artikel 11, stk. 2, i grundforordningen berører nærværende fornyede undersøgelse ikke udløbsdatoen for de foranstaltninger, der indførtes i 1994, da undersøgelsen har været begrænset til en undersøgelse af skadesaspektet.

(61) Forordning (EF) nr. 2557/94 bør derfor ændres for at tage hensyn til det ændrede niveau for afhjælpning af skade -

UDSTEDT FØLGENDE FORORDNING:

Artikel 1

Artikel 1 i forordning (EF) nr. 2557/94 affattes således: "Artikel 1

1. Der indføres en endelig antidumpingtold på importen af calciummetal henhørende under KN-kode 2805 21 00 med oprindelse i Rusland og Folkerepublikken Kina.

2. Tolden er på 1863 EUR/ton for import med oprindelse i Rusland og på 1876 EUR/ton for import med oprindelse i Folkerepublikken Kina.

3. I tilfælde, hvor toldværdien nedsættes i henhold til artikel 145 i Kommissionens forordning (EØF) nr. 2454/93(14), nedsættes den specifikke told pro rata.

4. Medmindre andet er anført, finder gældende bestemmelser for told anvendelse."

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. marts 1999.

På Rådets vegne

K.-H. FUNKE

Formand

(1) EFT L 56 af 6.3.1996, s. 1. Senest ændret ved forordning (EF) nr. 905/98 (EFT L 128 af 30.4.1998, s. 18).

(2) EFT C 20 af 26.1.1988, s. 3.

(3) EFT L 271 af 20.9.1989, s. 1.

(4) Sag C-358/89, Extramet Industrie SA mod Rådet, Samling af Afgørelser fra Domstolen 1992, s. I-3813.

(5) EFT C 213 af 19.8.1992, s. 14.

(6) EFT C 298 af 14.11.1992, s. 3.

(7) EFT L 270 af 21.10.1994, s. 27.

(8) EFT L 104 af 23.4.1994, s. 5.

(9) Sag T-2/95, Industrie des Poudres Sphériques v. Rådet, Saml. 1998, s. II-000. IPS har appelleret dommen afsagt af Retten i Første Instans, men appellen vedrører ikke dommens væsentlige konklusioner.

(10) EFT C 2 af 5.1.1996, s. 2.

(11) Jf. betragtning 12-18 i forordning (EF) nr. 892/94 (EFT L 104 af 23.4.1994, s. 5) og betragtning 15 i forordning (EF) nr. 2557/94.

(12) Jf. betragtning 32 i forordning (EF) nr. 892/94.

(13) Beslutning af 7. november 1996. Den 13. januar 1997 indgav IPS en anmodning om annullering af denne beslutning (Sag T-5/97, som endnu ikke er afsluttet).

(14) EFT L 253 af 11.10.1993, s. 1. Senest ændret ved forordning (EF) nr. 502/1999 (EFT L 65 af 12.3.1999, s. 1).